Medici in krisisArgieffoto (Foto: Parentingupstream, Pixabay) Deur Paul Maritz, koördineerder vir Solidariteit Jeug Vir elke 1 000 mense in Suid-Afrika is daar 0,82 mediese dokters. Sou ons dit vergelyk met Oostenryk se 5,2 of Switserland se 4,2, dan besef ons dadelik dat Suid-Afrika minder dokters het as voorste wêreldlande – lande en statistieke wat ons sekerlik wil naboots as ons op daardie vlak van ontwikkeling wil uitkom. Die vraag wat ŉ mens sekerlik moet vra, is waarom die departement van gesondheid so verskriklik erg sukkel om plasings van dokters gedoen te kry. As ons so ŉ groot behoefte het, en as ons gedurig hoor hoe groot die tekort is, waarom geniet hierdie proses nie ŉ groter prioriteit nie? Verlede week het Solidariteit Jeug, die jeugvleuel van Solidariteit, tientalle klagtes ontvang wat presies dieselfde inhoud bevat het: Die ICSP (internskap en gemeenskapsdiensplasing)-stelsel waarvolgens finalejaar- mediese studente verlede jaar aansoek gedoen het, toon aan dat die student by hospitaal X in provinsie Y geplaas is. Die pas afgestudeerde student pak dan al sy of haar besittings, en gaan begin ŉ nuwe lewe daar. Sodra hulle egter daar aankom, besef die student vinnig dat daar geen werkkontrak vir hom of haar is nie, wat beteken dat geen werk gedoen mag word nie. Dit is sekerlik nie die manier hoe enige mens hul loopbaan wil begin nie – veral nie iemand wat oor so ŉ skaars vaardigheid beskik nie. Op hierdie punt moet genoem word dat hierdie dokter oor vaardighede beskik wat internasionale waarde het, en wat aansienlik meer monetêre waarde in ander lande het. Die redelike persoon sou dink dat hierdie jong dokters juis ordentlik hanteer sal word, en tog word hulle aan hierdie omstandighede blootgestel. Sommige sou dink dit is sinneloos, selfs roekeloos. Die Junior Doktersvereniging van Suid-Afrika (Judasa) het op 10 Januarie ŉ verklaring uitgereik waarin hulle noem dat hulle tevrede is met die proses se verloop, en tog sal plasings eers op 15 Januarie afgehandel wees, nadat daar eintlik van dokters verwag is om reeds op 2 Januarie reeds te begin werk het. Dit is verstommend om te dink hoe hierdie proses as goed of effektief beskryf kan word. As ŉ verdere kinkel in die kabel word daar glo nou daarna gekyk om afgestudeerde studente se internskaptydperk van twee jaar na een jaar te verminder. Alhoewel hierdie besluit verskeie voordele inhou, en deur Solidariteit se Gilde vir Mediese Praktisyns verwelkom word, toon die blote feit dat so ŉ stap oorweeg word, hoe ondeurdag die hele proses in hierdie stadium is, en verloop. As Suid-Afrika werklik op pad wil wees na eerstewêreldstatus, behoort ons alles in ons vermoë te doen om hooggekwalifiseerdes van die begin af welkom en gewaardeerd te laat voel – en dit is nie wat tans gebeur nie!